युद्ध का निर्णय एक कठिन निर्णय है। भारत और पाकिस्तान, दोनों देशों के पास परमाणु बम नहीं होता, तब भी। पाकिस्तानी भले हमें भाई-बहन न समझते हों, पर हम उन्हें अपना भाई-बहन मानते हैं। दोनों देशों में मुसलमानों की बड़ी आबादी है और भारत-पाकिस्तान तनाव बढ़ता है, तो हमारे देश में सांप्रदायिक स्थिति भी बिगड़ती है। लेकिन अस्सी के दशक से कश्मीर में जो अभूतपूर्व स्थिति बनी हुई है और आतंकवादी घटनाओं का जो सिलसिला जारी है, उसका भी एक जबरदस्त तनाव है, जिसे भारत के लोग झेल रहे हैं और अब ज्यादा दिनों तक नहीं झेल सकते। जिन्हें बातचीत की प्रक्रिया में असीम आस्था है, उनसे मेरी बिनती है कि वे किसी गुर्राते हुए भेड़िए से बातचीत शुरू करके दिखा दें। समस्याएँ बातचीत से ही सुलझती हैं, पर बातचीत की भी एक सीमा होती है। अगर हमारे पास नाखून और दाँत नहीं हैं, तो बातचीत का रास्ता क्रमिक आत्महत्या का पर्याय हो जाता है। हमारी समस्या यह है कि हमें जो सख्ती पाकिस्तान के साथ बरतनी चाहिए, वह हम कश्मीरियों के साथ दिखाते हैं।